|  |  |  |
| --- | --- | --- |
| ГРБОВИ ЗА МЕМОРАНДУМ | Република Србија  Аутономна покрајина Војводина  **Покрајински секретаријат за образовање, прописе,**  **управу и националне мањине – националне заједнице**  Булевар Михајла Пупина 16, 21000 Нови Сад  Т: +381 21 487 4867  ounz@vojvodinа.gov.rs | |
|  | БРОЈ: 128-451-3064/2020-01 | ДАТУМ: 27.05.2020. год. |

На основу члана 3. Правилника о додели буџетских средстава Покрајинског секретаријата за образовање, прописе, управу и националне мањине-националне заједнице за финансирање и суфинансирање активности, програма и пројеката националних савета националних мањина у области основног и средњег образовања („Службени лист АПВ“ број 9/16 и 36/17), а у вези са Покрајинском скупштинском одлуком о буџету Аутономне покрајине Војводине за 2020. годину («Службени лист АПВ“, бр. 54/19, 12/20, 19/20, 22/20 и 25/20) и Решењем Покрајинске владе о употреби средстава текуће буџетске резерве 127 број: 401-7/2020-35 од 20.05.2020. године, Покрајински секретаријат за образовање, прописе, управу и националне мањине - националне заједнице расписује:

**КОНКУРС**

**ЗА ФИНАНСИРАЊЕ И СУФИНАНСИРАЊЕ АКТИВНОСТИ, ПРОГРАМА И ПРОЈЕКАТА националних савета националних мањина У ОБЛАСТИ ОСНОВНОГ И СРЕДЊЕГ ОБРАЗОВАЊА У ап војводини за 2020. ГОДИНу**

Конкурс се расписује за финансирање и суфинансирање активности, програма и пројеката националних савета националних мањина у области развоја и подизања квалитета основног и средњег образовања на језицима националних мањина - националних заједница у Аутономној покрајини Војводини. Средства опредељена овим Конкурсом намењена су за унапређивање лингвистичких компетенција наставника / наставница основних и средњих школа који реализују наставу на **мађарском, русинском, румунском, хрватском и словачком језику**, нарочито из оних предмета који се полажу на завршном испиту.

Конкурс се расписује на укупан износ од 1.548.000,00 динара, који се расподељује:

1. за активности, програме и пројекте **у области основног образовања 774.000,00 динара** и
2. за активности, програме и пројекте **у области средњег образовања 774.000,00 динара.**

Право да учествују на конкурсу имају Национални савети националних мањина са седиштем на територији Аутономне покрајине Војводине који учествују у реализацији Пројекта Министарства просвете, науке и технолошког развоја Републике Србије – „Јачање језичких компетенција наставника/ наставница који предају на осам језика националних мањина“.

Приликом разматрања поднетих пријава на конкурс и одлучивања о расподели средстава, примењују се следећи критеријуми:

1. Одговор на тему пројекта (циљеви и активности пројекта су у складу са приоритетима конкурса, циљеви пројекта су јасни, конкретни и оствариви, активности су реалне и адекватне за постизање циљева);
2. Утицај предложеног пројекта (величина циљне групе, степен укључености циљне групе којој је пројекат намењен, видљивост пројекта, одрживост резултата пројекта);
3. Компетентност предлагача и досадашње искуство (досадашња искуства у реализацији пројеката који доприносе унапређивању образовно-васпитног рада).

Поднете пријаве разматра Комисија коју именује покрајински секретар за образовање, прописе, управу и националне мањине – националне заједнице (у даљем тексту: покрајински секретар).

Комисија неће узети у разматрање неблаговремене и непотпуне пријаве, пријаве које нису поднете од стране овлашћених лица, као ни пријаве које нису предмет Конкурса.

Покрајински секретаријат за образовање, прописе, управу и националне мањине – националне заједнице (у даљем тексту: Секретаријат) задржава право да од подносиоца пријаве по потреби затражи додатну документацију и информације, односно да за доделу средстава одреди испуњење додатних услова.

Пријаве и приложена документација се не враћају подносиоцима.

Решење о расподели средстава доноси покрајински секретар, на основу предлога Комисије.

Решење покрајинског секретара је коначно и против решења се не може уложити правни лек.

Резултати Конкурса се објављују на сајту Секретаријата, при чему Секретаријат није у обавези да образложи своје одлуке.

Са подносиоцима пријава којима су одобрена средства, Секретаријат ће закључити уговор о финансирању односно суфинансирању активности по основу кога ће средства бити исплаћена.

**Рок за подношење пријава је 03. 06. 2020. године.**

Пријаве се подносе искључиво на конкурсним обрасцима Секретаријата.

Конкурсна документација се може преузети од **27. 05.** **2020. године** на web адреси Секретаријата : [www.puma.vojvodina.gov.rs](http://www.puma.vojvodina.gov.rs).

Уз пријаву се обавезно подносе копије следећих докумената:

* потврда о регистрацији националног савета код надлежног органа;
* потврдa о пореском идентификационом броју (ПИБ) и
* доказ да је национални савет који подноси пријаву учесник Пројекта Министарства просвете, науке и технолошког развоја Републике Србије - наведеног у тексту овог Конкурса.

Пријаве се упућују поштом на адресу:

Покрајински секретаријат за образовање, прописе, управу и националне мањине – националне заједнице

21000 Нови Сад

Булевар Михајла Пупина 16

СА НАЗНАКОМ: ЗА КОНКУРС ЗА ФИНАНСИРАЊЕ И СУФИНАНСИРАЊЕ АКТИВНОСТИ,

ПРОГРАМА И ПРОЈЕКАТА НАЦИОНАЛНИХ САВЕТА НАЦИОНАЛНИХ МАЊИНА

У ОБЛАСТИ ОСНОВНОГ И СРЕДЊЕГ ОБРАЗОВАЊА У АП ВОЈВОДИНИ ЗА

2020. ГОДИНУ.

ПОКРАЈИНСКИ СЕКРЕТАР

Nyilas Mihály

(Михаљ Њилаш)